9. การควบคุมภายใน

ในการประชุมคณะกรรมการบริษัท ครั้งที่ 10 (ชุดที่ 19) เมื่อวันที่ 21 กุมภาพันธ์ 2556
โดยมีกรรมการตรวจสอบจำนวน 5 คน เข้าร่วมประชุมด้วย
คณะกรรมการได้ประเมินระบบการควบคุมภายในโดยการสอบถามข้อมูลจากฝ่ายบริหารและฝ่ายตรวจสอบภายในแล้วสรุปได้ว่า
จากการประเมินระบบการควบคุมภายใน ของบริษัทในด้านต่างๆ 5 ส่วน คือ
องค์กรและสภาพแวดล้อม , การบริหารความเสี่ยง , การควบคุมการปฏิบัติงานของฝ่ายบริหาร,
ระบบสารสนเทศและการสื่อสารข้อมูล และระบบการติดตาม คณะกรรมการเห็นว่า
บริษัทมีระบบการควบคุมภายในที่เพียงพอแล้ว

ผู้สอบบัญชีของบริษัท คือบริษัท สอบบัญชี ดี ไอ เอ อินเตอร์เนชั่นแนล จำกัด
ซึ่งเป็นผู้ตรวจสอบงบการเงินประจำปี 2555
ได้ให้ความเห็นในรายงานเกี่ยวกับระบบการควบคุมภายในด้านการบัญชีว่า
ในการตรวจสอบงบการเงินของบริษัท สำหรับปีสิ้นสุด วันที่ 31 ธันวาคม 2555
ตามมาตรฐานการสอบบัญชีที่รับรองทั่วไปเพื่อแสดงความเห็นว่างบการเงินนี้แสดงฐานะการเงินและผลการดำเนินงาน
โดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น บริษัท สอบบัญชี
ดี ไอ เอ อินเตอร์เนชั่นแนล จำกัด
ได้ศึกษาและประเมินประสิทธิภาพการควบคุมภายในด้านบัญชีของบริษัท
ตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งไม่พบข้อบกพร่อง
ที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญในการแสดงความเห็นต่องบการเงิน
ณ วันที่ 31 ธันวาคม 2555

รายงานของคณะกรรมการตรวจสอบประจำปี 2555

คณะกรรมการตรวจสอบชุดนี้ได้รับการแต่งตั้งตามมติคณะกรรมการบริษัท เมื่อวันที่ 9 พฤษภาคม
2555 ประกอบด้วยกรรมการจำนวน 5 ท่าน คือ นายขจรศักดิ์ วันรัตน์เศรษฐ นายวศิน เตยะธิติ

พลตำรวจตรีภาณุรัตน์ มีเพียร พลตำรวจโทอัมรินทร์ เนียมสกุล และ นาย สุรินทร์ วัฒนศิริพงษ์

โดยมี นายขจรศักดิ์ วันรัตน์เศรษฐ เป็นประธานกรรมการตรวจสอบ

ในรอบปีที่ผ่านมา มีการประชุมคณะกรรมการตรวจสอบรวม 4 ครั้ง
โดยการเข้าร่วมประชุมของกรรมการตรวจสอบมีดังนี้

1. นายขจรศักดิ์ วันรัตน์เศรษฐ เข้าร่วมประชุม 4 ครั้ง

2. นายวศิน เตยะธิติ เข้าร่วมประชุม 3 ครั้ง

3. พลตำรวจตรีภาณุรัตน์ มีเพียร เข้าร่วมประชุม 3 ครั้ง

4. พลตำรวจโทอัมรินทร์ เนียมสกุล เข้าร่วมประชุม 4 ครั้ง

5. นายสุรินทร์ วัฒนศิริพงษ์ เข้าร่วมประชุม 4 ครั้ง

ในการสอบทานงบการเงินรายไตรมาส ซึ่งได้ผ่านการสอบทานจากผู้สอบบัญชีแล้ว
ผู้สอบบัญชีไม่พบสิ่งที่เป็นเหตุให้เชื่อว่างบการเงินดังกล่าวไม่ถูกต้องตามที่ควรในสาระสำคัญตามหลักการบัญชีที่รับรองทั่วไปจากการสอบทานของผู้สอบบัญชี
คณะกรรมการตรวจสอบก็มีความเห็นพ้องต้องกันกับผู้สอบบัญชี
โดยในการประชุมสอบทานงบการเงินแต่ละไตรมาส มีผู้สอบบัญชี ผู้ช่วยผู้สอบบัญชี
และเจ้าหน้าที่ผู้เกี่ยวข้องเข้าร่วมประชุมด้วย ยกเว้นการประชุมสอบทานงบการเงินไตรมาส 3
ได้มีการประชุมร่วมกับผู้สอบบัญชี โดยไม่มีฝ่ายจัดการเข้าร่วมประชุมด้วย

คณะกรรมการตรวจสอบได้รับทราบผลการตรวจสอบภายใน ตามแผนงานตรวจสอบภายในประจำปี
2555 จากแผนกตรวจสอบภายใน ซึ่งสามารถปฏิบัติได้ตามแผนงานที่วางไว้
และจากการพิจารณารายงานผลการตรวจสอบ คณะกรรมการตรวจสอบเห็นว่า บริษัทฯ
มีระบบการควบคุมภายในที่เพียงพอและเหมาะสมกับสภาพธุรกิจที่ดำเนินอยู่
และให้ความเห็นชอบแผนงานการตรวจสอบภายในประจำปี 2556 ของแผนกตรวจสอบภายใน
โดยได้เพิ่มเรื่องการตรวจติดตามระบบต่าง ๆ ที่วางไว้ว่าได้มีการปฏิบัติตามอย่างถูกต้องหรือไม่
ซึ่งจะช่วยให้ระบบการตรวจสอบภายในของบริษัทเป็นไปอย่างต่อเนื่อง และมีประสิทธิภาพมากขึ้น

บริษัทฯ ได้ปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาด
หลักทรัพย์หรือกฎหมายที่เกี่ยวข้องกับธุรกิจของบริษัท และในกรณีที่บริษัทมีการทำรายการกับบุคคลที่
เกี่ยวโยงกัน บริษัทฯ ก็ได้ปฏิบัติตามหลักเกณฑ์ของตลาดหลักทรัพย์ฯ

ในกรณีที่บริษัทฯ มีการทำรายการที่อาจเข้าข่ายมีความขัดแย้งทางผลประโยชน์
คณะกรรมการตรวจสอบได้เข้าร่วมประชุมและแสดงความคิดเห็น
กรรมการผู้มีส่วนได้เสียไม่ได้อยู่ในที่ประชุมและไม่ได้ออกเสียงในวาระนั้น ๆ

คณะกรรมการตรวจสอบได้มีการสอบทานงบการเงินประจำปี 2555 ซึ่งผ่านการตรวจสอบจาก
ผู้สอบบัญชีแล้ว ได้มีการประชุมร่วมกับผู้สอบบัญชีและเจ้าหน้าที่ผู้เกี่ยวข้อง
เพื่อให้มั่นใจว่ารายงานทางการเงินจัดทำขึ้นอย่างถูกต้องตามที่ควร
การเปิดเผยข้อมูลมีความเพียงพอและเป็นไปตามมาตรฐานการบัญชี
โดยผู้สอบบัญชีได้แสดงความเห็นไว้อย่างไม่มีเงื่อนไข

คณะกรรมการตรวจสอบ ได้พิจารณาเสนอแต่งตั้งผู้สอบบัญชีประจำปี 2556
โดยคณะกรรมการตรวจสอบมีความเห็นว่านางวิไลรัตน์ โรจน์นครินทร์ และ/หรือ นางสาวสมจินตนา
พลหิรัญรัตน์ และ/หรือ นายวิสุทธิ์ เพชรพาณิชกุล แห่งบริษัท สอบบัญชี ดี ไอ เอ อินเตอร์เนชั่นแนล
จำกัด เป็นผู้มีคุณสมบัติและเหมาะสมเป็นผู้สอบบัญชี จึงได้นำเสนอต่อคณะกรรมการบริษัท
พิจารณาแต่งตั้งและกำหนดค่าตอบแทนผู้สอบบัญชี
เพื่อเสนอต่อที่ประชุมสามัญผู้ถือหุ้นให้พิจารณาและมีมติอนุมัติต่อไป

ในนามคณะกรรมการตรวจสอบ

ขจรศักดิ์ วันรัตน์เศรษฐ

(นายขจรศักดิ์ วันรัตน์เศรษฐ)

 ประธานคณะกรรมการตรวจสอบ

วันที่ 21 กุมภาพันธ์ 2556

ที่ ADC. 009/2556

วันที่ 21 กุมภาพันธ์ 2556

เรื่อง รายงานระบบการควบคุมภายในด้านการบัญชี

เรียน คณะกรรมการ บริษัท สหพัฒนพิบูล จำกัด (มหาชน)

ตามที่บริษัท สอบบัญชี ดี ไอ เอ อินเตอร์เนชั่นแนล จำกัด (“ดี ไอ เอ”)
ได้ตรวจสอบงบการเงินของบริษัท สหพัฒนพิบูล จำกัด (มหาชน) สำหรับปีสิ้นสุดวันที่ 31 ธันวาคม
2555 และได้เสนอรายงานการตรวจสอบลงวันที่ 21 กุมภาพันธ์ 2556 ไปแล้วนั้น ดี ไอ เอ
ขอเรียนว่าในการตรวจสอบงบการเงินดังกล่าวตามมาตรฐานการสอบบัญชีที่รับรองทั่วไป
เพื่อแสดงความเห็นว่างบการเงินนี้แสดงฐานะการเงินและผลการดำเนินงานโดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
ดี ไอ เอ ได้ศึกษาและประเมินประสิทธิภาพการควบคุมภายในด้านบัญชีของบริษัทฯ
ตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่ง ดี ไอ เอ
ไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญในการแสดงความเห็นต่องบการเงิน
ณ วันที่ 31 ธันวาคม 2555

ฝ่ายบริหารของบริษัท สหพัฒนพิบูล จำกัด (มหาชน)
มีความรับผิดชอบในการจัดให้มีระบบการควบคุมภายในด้านการบัญชีและควบคุมให้มีการปฏิบัติตามระบบดังกล่าวอย่างเคร่งครัด
ในการนี้ต้องใช้การประมาณการและดุลยพินิจ
โดยพิจารณาถึงผลประโยชน์ที่คาดว่าจะได้รับและต้นทุนที่เกิดขึ้นจากการใช้ระบบการควบคุมนี้
ระบบการควบคุมภายในดังกล่าวให้ความมั่นใจแก่ฝ่ายบริหารตามสมควร

อย่างไรก็ตาม ดี ไอ เอ ขอเรียนว่าในการตรวจสอบบัญชี บริษัทฯ มิได้ตรวจสอบทุกรายการ
หากแต่ใช้วิธีการทดสอบเท่านั้น นอกจากนั้นการศึกษา
และการประเมินประสิทธิภาพระบบการควบคุมภายในด้านบัญชี
มีวัตถุประสงค์เพียงเพื่อประโยชน์ในการสอบบัญชีดังกล่าวไว้ข้างต้น
ดังนั้นจึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในของบริษัทฯ ได้

ดี ไอ เอ ขอขอบคุณเจ้าหน้าที่ของบริษัทฯ ที่ได้ให้ความร่วมมือในการตรวจสอบบัญชีของบริษัทฯ
เป็นอย่างดี

ขอแสดงความนับถือ

สมจินตนา พลหิรัญรัตน์

(นางสาวสมจินตนา พลหิรัญรัตน์)

ผู้สอบบัญชี